
Na podlagi 13. člena Zakona o raziskovalni in razvojni dejavnosti (Uradni list RS, št. 22/06 – uradno prečiščeno besedilo, 61/06 – ZDru-1, 112/07, 9/11 in 57/12 – ZPOP-1A) izdaja Vlada Republike Slovenije



Uredbo o spremembah in dopolnitvah Uredbe o normativih in standardih za določanje sredstev za izvajanje raziskovalne dejavnosti, financirane iz Proračuna Republike Slovenije


1. člen

V Uredbi o normativih in standardih za določanje sredstev za izvajanje raziskovalne dejavnosti, financirane iz Proračuna Republike Slovenije (Uradni list RS, št. 103/11, 56/12, 15/14 in 103/15) se v  drugem odstavku 10. člena v prvi alineji znesek »200.000 evrov« nadomesti z zneskom »50.000 evrov«.

2. člen

V 12. členu se v prvi, drugi in tretji alineji besedilo »do 4 točke« nadomesti z besedilom »do 5 točk«, v četrti alineji pa se besedilo »do 3 točke« nadomesti z besedilom »do 5 točk«.


3. člen
 
Drugi odstavek 14. člena se spremeni tako, da se glasi: 

»(2) Glede na ugotovljeno stopnjo opremljenosti se dodeli:

 
	Seštevek točk
	Kategorija

	do 55
	razred A

	od 56 do 80
	razred B

	od 81 do 110
	razred C

	od 111 do 130
	razred D

	od 131 do 160
	razred E

	od 161
	razred F


                                                                                                                       .«.

Za četrtim odstavkom se doda nov peti odstavek, ki se glasi: 

»(5) Za potekajoče raziskovalne programe oziroma raziskovalne projekte se lahko cenovna kategorija na predlog izvajalca spremeni. Predlog se poda na obrazcu za opredelitev cenovne kategorije raziskovalnega programa oziroma raziskovalnega projekta skupaj z utemeljitvijo in soglasjem  soizvajalcev. Spremembo cenovne kategorije se opravi tako, da se ohrani finančni obseg financiranja. Zaokrožitve se opravijo na celo raziskovalno uro, pri pretvorbi v ekvivalent polne zaposlitve pa na dve decimalni mesti natančno.«. 

4. člen

Druga in tretja alineja 21. člena se spremenita tako da se glasita: 
»- obdobje treh let v 30. plačnem razredu in eno leto v 32. plačnem razredu;
- povprečno delovno dobo za čas usposabljanja.«.


5. člen

V prvem odstavku 36. člena se v drugem stavku besedi »posrednih stroškov« nadomestita z besedilom »fiksnih stroškov in stroškov upravljanja«. 


PREHODNA IN KONČNA DOLOČBA

6. člen

Določbi 4. člena te uredbe se uporabljata tudi za sredstva, dodeljena za leto 2017. 

7. člen
Ta uredba začne veljati naslednji dan po objavi v Uradnem listu Republike Slovenije.

OBRAZLOŽITEV 

Zakon o raziskovalni in razvojni dejavnosti (Uradni list RS, št. 22/06 – uradno prečiščeno besedilo, 61/06 – ZDru-1, 112/07, 9/11 in 57/12 – ZPOP-1A) v določbah 13. člena določa, da normative in standarde ter merila za določanje sredstev za financiranje Raziskovalne in inovacijske strategije Slovenije po tem zakonu sprejme Vlada Republike Slovenije na predlog ministra, pristojnega za znanost, oziroma ministra, pristojnega za tehnologijo. Z normativi in standardi se podrobneje določi pogoje, kriterije, merila za določitev obsega sredstev za izvedbo raziskovalnih in razvojnih programov in projektov, ki se izvajajo v okviru Raziskovalne in inovacijske strategije Slovenije in spremljanje ter poraba proračunskih sredstev.
Uredba o normativih in standardih za določanje sredstev za izvajanje raziskovalne dejavnosti, financirane iz Proračuna Republike Slovenije (Uradni list RS, št. 103/11, 56/12, 15/14 in 103/15), ki jo je sprejela Vlada Republike Slovenije, določa normative in standarde, kot podlago za določitev obsega sredstev za izvajanje raziskovalne dejavnosti v obliki raziskovalnih programov, raziskovalnih projektov, infrastrukturnih programov, programa usposabljanja mladih raziskovalcev, ustanoviteljskih obveznosti in ostalih povračil v zvezi z delom in drugih osebnih prejemkov, katerih izvajanje se financira iz Proračuna Republike Slovenije, za določitev cene ekvivalenta polne zaposlitve ter za spremljanje in porabo sredstev proračuna.
Javna agencija za raziskovalno dejavnost Republike Slovenije je z dopisom št. 007-2/2017-2 z dne 3.2.2017 na Ministrstvo za izobraževanje, znanost in šport posredovala predlog sprememb in dopolnitev Uredbe o normativih in standardih za določanje sredstev za izvajanje raziskovalne dejavnosti, financirane iz Proračuna Republike Slovenije, z zaprosilom za posredovanje v sprejem Vladi Republike Slovenije.

Predlagane spremembe in dopolnite uredbe obsegajo:

1.	Določitev nižje vrednosti opreme, vrednost »200.000 evrov« se nadomesti z
vrednostjo »50.000 evrov«
Obrazložitev:
V raziskavah v Sloveniji se zelo redko uporablja raziskovalna ali druga infrastrukturna
oprema, kjer so vrednosti posameznih instrumentov nad 200.000 EUR, zato
predlagamo širitev nabora tovrstnih primerov na vso opremo, katerih vrednosti
posameznih instrumentov presegajo vrednost 50.000 EUR.

2.	Višje vrednosti točk v zvezi s posebnimi pogoji pri izvajanju raziskovalnih
programov oziroma projektov, zviša se maksimalno število točk, »3 oziroma 4«
se nadomesti z »5«
Obrazložitev:
Točkovanje programov oziroma projektov glede na posebne pogoje se uskladi z načinom vrednotenja oziroma točkovanja ostalih kriterijev.

3.	Uskladitev mejnih vrednosti kategorij za določitev stopnje opremljenosti in
ureditev možnosti spremembe cenovne kategorije med izvajanjem
Obrazložitev:
Mejne vrednosti seštevka točk za posamezno kategorijo se uskladi tako, da isti
seštevek točk ne more pomeniti dveh različnih kategorij.
V kolikor izvajalec oceni, da razmerje med elementi cene ekvivalenta polne
zaposlitve pri cenovni kategoriji, v katero je raziskovalni program oziroma raziskovalni
projekt uvrščen, ni ustrezno, lahko zaprosi za spremembo. Spremembo cenovne
kategorije se opravi tako, da se ohrani finančni obseg financiranja.

4.   Uskladitev financiranja programa mladih raziskovalcev s predpisi
Obrazložitev:
Usposabljanje mladih raziskovalcev skladno s 116. členom veljavnega Pravilnika o postopkih (so)financiranja in ocenjevanja ter spremljanju izvajanja raziskovalne dejavnosti traja štiri leta. Upošteva se, da je mladi raziskovalec prva tri leta usposabljanja uvrščen na delovno mesto mladi raziskovalec s 30. plačnim razredom. Skladno s pravili o rednem napredovanju v javnem sektorju se za zadnje leto usposabljanja upošteva 32. plačni razred. Pri izračunu višine sredstev za plače mladih raziskovalcev se upošteva povprečni odstotek delovne dobe za celotno obdobje usposabljanja.

5.   Besedna zveza »posrednih stroškov« se nadomesti z besedno zvezo »fiksnih
stroškov in stroškov upravljanja«
Obrazložitev:
Z uporabo nove besedne zveze se določba prvega odstavka 36. člen uredbe uskladi z besedno zvezo iz petega odstavka 33. člena uredbe, ki definira dovoljena odstopanja.

6.  Prehodna in končna določba
Obrazložitev:
Prehodna določba določa, da se spremembe 21. člena uredbe (plača mladih raziskovalcev) uporabljajo tudi za sredstva, dodeljena za leto 2017.
Končna določba določa začetek veljavnosti uredbe.


